钦定古今图书集成/明伦汇编/氏族典/第321卷 > 《廖用贤尚友录》 > 《书曾氏家谱后》元·黄溍
## 钦定古今图书集成/明伦汇编/氏族典/第321卷 > 《廖用贤尚友录》 > 《书曾氏家谱后》元·黄溍

韩魏公有言：“谨家谍而不忘乎先茔者，孝之大也。”家
谍之不谨，祖先文字之不传，欲究其宅兆而严事之，
其可得乎？赣人曾鲁卿，于少师文清公为六世孙，宦
游南海上最久。一旦归而理其先墓之尚存者，复其
墓田之夺于豪右者，奉其墓祭之废不举者。凡以家
谍之未坠，犹有可考见也。魏公之言，岂非信然哉？夫
以魏公精搜博访，仅能推及先茔之八世而止。今鲁
卿所《谱》，至于十有八世，墓在州里者亦有十三所，虽
魏公弗如也。鲁卿之友著作郎麦君出示此《谱》，因识
卷末，惟尔后人克谨其传焉。